ખંભાત નગરપાલિકા તંત્રની ઘોર બેદરકારીથી બગીચા વગડા બન્યાં
બુધવાર, નવેમ્બર 21 2018, 09:21 Hrs(IST)
નવગુજરાત સમય | Publish Date: Jul 7 2018 12:13PM
ખંભાત નગરમાં ૧૩૦ વર્ષ પૂર્વે નવાબી કાળમાં નિર્માણ પામેલ લાલ બાગ તેમજ માદળા બાગ આજે સાવ જર્જરિત હાલતમાં મૂકાઇ ગયા છે. બગીચામાંથી રમતના સાધનો અદ્રશ્ય થઇ ગયા છે.પીવાના પાણીની ટાંકીમાં પાણી નથી અને નળ પણ નથી.બારી બારણાં તેમજ અન્ય ચીજવસ્તુઓ ગાયબ થઇ ગઈ છે. હાલ ઝાડી-ઝાંખરાને કારણે ઝેરી જીવજંતુ ફરી રહ્યા હોઇ બાગમાં ટહેલવા જવું મુશ્કેલ બન્યું છે. સત્તાધીશોની આ ઘોર બેદરકારીને કારણે ઉજ્જડ બની ગયેલ બાગથી ખંભાતની મહિલાઓમાં સહિત શહેરીજનોમાં ભારે રોષ ફેલાયો છે.
નવાબી નગર ખંભાતની જાહોજલાલીના સમયમાં બનેલ બાગ ખંભાત નગરપાલિકાની દેખરેખની જવાબદારીમાં આવ્યા બાદ સાવ ખંડેર બની ગયા છે. લાલ-બાગ અને માદળા બાગમાં બાળકોને રમવા માટે મૂકેલા સાધનો કાટ ખાઇને અદ્રશ્ય થઇ ગયા છે. પાણીની ટાંકી જર્જરિત અવસ્થામાં ફેરવાઇ છે. પાણીના નળ પણ નથી. સફાઇ તો નામ માત્ર હોઇ ઠેર-ઠેર ગંદકી ફેલાઈ છે. વળી અહીં લુખ્ખા તત્વો રોજ અડીંગો જમાવી દેતા હોઇ મહિલાઓ બાગમાં જતા અચકાઇ રહી છે. બાગની લાઇટો છેલ્લાં ત્રણ માસથી બંધ છે. ખંભાત નગરપાલિકા બાગ-બગીચાઓને વિકસાવવાની જવાબદારી ભૂલી જ ગઇ છે. પાલિકાના સત્તાધીશોને પ્રજાને સુવિધાઓ પૂરી પાડવામાં રસ નથી પણ પોતાને સુવિધામય બનાવામાં રસ છે તેવી ચર્ચા નગરજનોમાં થઇ રહી છે. ઘોર બેદરકારીનો ભોગ બનેલ બગીચાઓમાં શહેરીજનો તો ભાગ્યે જ ફરવા આવતા હોય પરંતુ જાનવરો બિન્દાસ્ત આવી હરે-ફરે અને ચરે છે.
નવાબી નગરના બગીચાઓની કાયાપલટ કરવા નગરજનોની માંગ
આગામી તા.૨૩ જુલાઇથી ગૌરીવ્રત ચાલુ થઇ રહ્યા હોઈ બહેનો માટે સહેલગાહ જવાનું સાધન માત્રને માત્ર બાગ-બગીચા છે. પરંતુ ખંભાતનો એકપણ બાગ ફરવાલાયક રહ્યો નથી. તેથી ધારાસભ્ય કે સંસદની ગ્રાન્ટમાંથી બગીચાને પુન:જીવિત કરવાની નગરજનોની માગ થવા પામી છે.
સત્તાધીશોની બેદરકારીથી બગીચા જંગલમાં ફેરવાયા છે : વિપક્ષ નેતા
પ્રજા લાચાર છે, જેનો લાભ વર્ષોથી અડીંગો જમાવીને બેઠેલાં નગરના નેતાઓ ઊઠાવી રહ્યા છે. ૨૭ વર્ષથી ભાજપનું પાલિકામાં શાશન છે. આઝાદી પૂર્વેથી નવાબ સાહેબે આપેલ બાગ નગરપાલિકાના વર્તમાન સત્તાધીશોની ઘોર બેદરકારીને કારણે મૃતપ્રાય: બન્યાં છે. પાલિકાની દેખરેખના અભાવે અહીં લુખ્ખા તત્વોનો જમાવડો હોય છે. ઉપરાંત ઝેરી જીવજંતુઓ ઠેર-ઠેર ફરે છે.